钦定古今图书集成/方舆汇编/职方典/第1123卷 > 《黄鹤楼记》阎百里
## 钦定古今图书集成/方舆汇编/职方典/第1123卷 > 《黄鹤楼记》阎百里

州城西南隅有黄鹤楼者，《图经》云：“费祎登仙，常驾黄
鹤返憩于此，遂以名楼。”事列《神仙》之传，迹存《述异》之
志。观其耸构巍峨，高标巃嵷，上倚河汉，下临江流。重
檐翼馆，四闼霞敞。坐窥井邑，俯拍云烟，亦荆吴形胜
之最也。何必赖乡《九柱》，《东阳八咏》，迺可赏观时物，会
集灵仙者哉？刺史兼侍御史淮西租庸使鄂岳沔等
州都团练使河南穆公名宁，下车而乱绳皆理，发号
而庶政其凝。或委蛇退公，或登临送远。游必于是，极
长川之浩浩，见众山之累累。王室载怀，思仲宣之能
赋；仙踪可揖，嘉叔伟之芳尘。迺喟然曰：“黄鹤时来，歌
城郭之并是；浮云一去，惜人世之俱非。”有命抽毫，纪
兹贞石。时皇唐永泰元年岁大荒落“月孟夏，日庚寅
也。”